
                                                  AVIZ

      asupra  propunerii legislative pentru completarea Legii administraţiei publice locale nr.215/2001
               În conformitate cu prevederile art. 95  din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea Legii administraţiei publice locale nr.215/2001, trimisă cu adresa nr.Pl.x. 984 din 5 februarie 2007, înregistrată cu nr. 31/52 din 6 februarie 2007.
    În conformitate cu dispoziţiile art.75 din Constituţia României, republicată şi ale art.92 alin. (8) din Regulamentul Camerei Deputaţilor, republicat, Camera Deputaţilor este prima  Cameră sesizată . 

             Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  12 februarie 2007.


     Membrii comisiei au examinat propunerea legislativă supusă avizării, expunerea de motive, punctul de vedere al Guvernului,  transmis cu adresa nr.325/DRP/17.01.2007, prin care nu susţine adoptarea iniţiativei legislative  şi avizul favorabil al Consiliului Legislativ nr. 39 din 11.01.2007.
                 Membrii Comisiei juridice, cu prilejul dezbaterilor, au constatat că iniţiativa legislativă are ca obiect completarea  art.18 din Legea nr.215/2001 cu un nou alineat, potrivit căruia în cadrul municipiilor reşedinţă de judeţ se pot înfiinţa consilii consultative de cartier. Modul de organizare şi funcţionare al acestor consilii se stabileşte în baza unui regulament aprobat prin hotărâre a consiliului local.
                   Din analiza dispoziţiilor  alin. (1) al art.121 din Constituţia României, republicată, rezultă care sunt autorităţile administraţiei publice locale. Astfel, „autorităţile administraţiei publice, prin care se realizează autonomia locală în comune şi oraşe, sunt consiliile locale alese şi primarii aleşi, în condiţiile legii.” Se constată, de asemenea, că art.18 din Legea administraţiei publice locale nr.215/2001, cu modificările şi completările ulterioare  stabileşte, la rândul ei, detaliind prevederile constituţionale,  care sunt unităţile administrativ-teritoriale în care se exercită autonomia locală şi
 în care se organizează şi funcţionează autorităţi ale administraţiei publice locale.  

               În acest cadru, introducerea la acest articol a unui nou alineat, care să reglementeze înfiinţarea consiliilor consultative de cartier poate produce confuzie în primul rând prin considerarea cartierelor ca fiind subdiviziuni ale municipiilor, ceea ce ar contraveni textului de la litera h) a alin.(2) al articolului 1 din Legea nr.215/2001, şi în al doilea rând prin considerarea consiliilor consultative de cartier ca fiind asimilate autorităţilor administraţiei publice locale, cu atât mai mult cu cât, conform propunerii legislative, modul de organizare şi funcţionare al acestora ar urma să fie stabilit în baza unui regulament aprobat prin hotărâre a consiliului local. Apoi, potrivit art.1201 din Legea 215/2001 recunoaşte posibilitatea cetăţenilor de a propune consiliilor locale şi consiliilor judeţene pe a căror rază domiciliază, spre dezbatere şi adoptare, proiecte de hotărâre, iar art.43 alin.(1) din aceeaşi lege consacră dreptul acestora de a participa la şedinţele consiliului local.
               Totodată, este necesar de precizat şi faptul că legea fundamentală garantează dreptul cetăţenilor de a se asocia liber, conform prevederilor art.40 alin.(1).Prin urmare, cetăţenii sunt liberi să se organizeze şi să înfiinţeze consilii consultative la nivel de cartier, însă regulamentul de organizare şi funcţionare al acestora nu poate fi aprobat de consiliile locale, nefiind subordonate acestora.
                       În urma dezbaterilor Comisia, în unanimitate, a hotărât avizarea negativă a proiectului de lege .

În raport de obiectul şi conţinutul său, proiectul de lege face parte din categoria legilor organice.

